TEHNISKĀ SPECIFIKĀCIJA
Iepirkuma 3.daļa
Oriģinālsatura izstrāde valsts tēla tīmekļvietnei www.latvia.eu un komunikācijas nodrošināšana sociālajā tīklā Facebook
1. Vispārīga informācija
Latvijas Investīciju un attīstības aģentūra īsteno darbu pie Latvijas starptautiskās atpazīstamības un valsts tēla komunikācijas, balstoties uz aktuālo Latvijas starptautisko pozicionējumu, komunikācijas prioritātēm un vienotu Latvijas stāstu starptautiskai auditorijai. 
Veidojot valsts tēlu, ir būtiski attīstīt uzticamu un starptautiski saprotamu un mūsdienīgu pozicionējumu, kas atspoguļo Latvijas vērtības konkurētspējīgās priekšrocības, cilvēku talantus, kultūru, zināšanas, uzņēmējdarbības vidi, inovācijas un starptautiskās sadarbības iespējas. Valsts tēla komunikācijai jāpalīdz stiprināt Latvijas atpazīstamību un reputāciju starptautiskā vidē, veicinot interesi par Latviju kā vietu investīcijām, uzņēmējdarbībai, eksportam, inovācijām, talantu piesaistei, studijām, tūrismam un starptautiskai sadarbībai.
Īstenoto pasākumu ietvaros LIAA ir izveidojusi un uztur Latvijas valsts tēla tīmekļa vietni – vizītkarti Latvia.eu (https://latvia.eu). Vietne ir paredzēta starptautiskas auditorijas informēšanai par Latviju, tās pozicionējumu, inovācijām, tehnoloģiju pārnesi, izglītības iespējām, nācijas veiksmes stāstiem, norisēm un jaunumiem. 
Satura tematiskajiem virzieniem jābūt savstarpēji sasaistītiem un jāatbalsta vienots Latvijas starptautiskais tēls, vienlaikus pielāgojot saturu dažādām auditorijām, kanāliem un aktuālajām komunikācijas prioritātēm. 
Tīmekļa vietnes un komunikācijas materiālu kategorijas:
A. Par Latviju.
Noderīgi fakti, ģeogrāfiskā atrašanās vieta, politiskā sistēma, dalība starptautiskās organizācijās, īsa vēsture, nozaru attīstība u.c.
Šī satura mērķis ir starptautiskai auditorijai saprotamā veidā sniegt pamata informāciju par Latviju un veidot uzticamu priekšstatu par Latviju kā demokrātisku, drošu, mūsdienīgu, radošu un starptautiskai sadarbībai atvērtu Eiropas valsti, kas balstās tiesiskumā, brīvībā, cilvēka cieņā un piederībā Eiropas vērtību telpai. Saturam vienlaikus jāizceļ Latvijas cilvēki, kultūra, daba, sports, zināšanas, uzņēmība, inovācijas un spēja radīt starptautiski nozīmīgu pienesumu.
B. Dzīve un kultūra: Izzini Latviju
Kas mēs esam un kā dzīvojam, atspoguļojot Ziemeļvalstīm raksturīgo domāšanas un vērtību kopumu, Eiropas eleganci dzīvēs kvalitātē, arhitektūrā, kultūrā un citās jomās, balstoties Latvijas vērtībās, dzīvesziņā, radošumā, talantos.
Šī virziena saturam jāpalīdz starptautiskai auditorijai izprast Latvijas sabiedrību, dzīves kvalitāti, kultūras un radošo vidi, cilvēku talantus un vērtības, sasaistot tās ar Latvijas starptautisko pievilcību, piederību Eiropas kultūras un vērtību telpai, kā arī spēju radīt mūsdienīgu un atvērtu dzīves, darba un sadarbības vidi.
C. Uzņēmējdarbība un inovācijas.
Par Latvijas uzņēmējdarbības stiprajām pusēm un priekšrocībām. Latvijas veiksmes stāsti, uzverot, kur jau esam inovatīvi, kur iestājamies par dabai un visai pasaulei svarīgām vērtībām. Uzsveram Latvijas zinātnes sasniegumus vietējā un starptautiskā mērogā.
Šī virziena saturam jāatspoguļo Latvija kā konkurētspējīga, inovatīva un starptautiskai sadarbībai atvērta uzņēmējdarbības vide, izceļot Latvijas uzņēmumu, zinātnieku, jaunuzņēmumu un nozaru spēju radīt eksportspējīgus, tehnoloģiski attīstītus un starptautiski nozīmīgus risinājumus. Saturam jāpalīdz veidot uzticamu priekšstatu par Latviju kā vietu investīcijām, biznesa attīstībai, inovācijām un sadarbībai.

Komunikācijas materiālu tonis:
1. Komunikācijas materiāliem radošā, profesionālā un starptautiskai auditorijai saprotamā veidā jāizstāsta Latvijas stāsts. Tiem jārada interese uzzināt vairāk par Latviju, tās cilvēkiem, vērtībām, kultūru, nozarēm, sasniegumiem un talantiem, inovācijām un sadarbības iespējām. 
2. Latvijas stāstam jābūt balstītam valsts identitātē, skaidrās vērtībās un pierādāmos sasniegumos, vienlaikus atspoguļojot Latviju kā mūsdienīgu, uzņēmīgu, radošu un starptautiskai sadarbībai atvērtu Eiropas valsti. Komunikācijai jāveicina uzticēšanās, interese un vēlme sadarboties ar Latviju. 
Vēsture un kultūras mantojums ir nozīmīgs Latvijas identitātes pamats, taču Latvijas stāsts jāveido kā nākotnē vērsts vēstījums, kas balstīts demokrātiskās vērtībās, zināšanās, radošumā, inovācijās un starptautiskā sadarbībā. 
Komunikācijas tonim jābūt apņēmīgam, profesionālam un pārliecinošam, izceļot Latvijas spēju mērķtiecīgi virzīties uz priekšu, pielāgoties pārmaiņām un radīt starptautiski nozīmīgu pienesumu. Vēstījumam jābūt nosvērtam, skaidram un ar spēcīgu nostāju, izvairoties no liekvārdības, pārliekas pašslavināšanas vai tikai iekšējai auditorijai saprotamiem formulējumiem. Komunikācijai jābūt pieejamai un atvērtai, aicinot uz sadarbību investorus, uzņēmējus, starptautiskos partnerus, talantus, pētniekus, studentus, diasporu un citus Latvijas attīstībā ieinteresētos. 
Vizionāri - ar skatu nākotnē. Latvijas tēlam jābūt nākotnē vērstam un iedvesmojošam, uzsverot Latvijas cilvēku zināšanas, radošumu, uzņēmību, inovācijas, dzīves kvalitāti un spēju sadarboties kopīgu mērķu sasniegšanai.

2. Tīmekļvietnes latvia.eu mērķauditorija:
Tīmekļvietnes www.latvia.eu un ar to saistītās angļu valodas sociālo mediju komunikācijas mērķauditorija ir starptautiski sasniedzama auditorija. Saturam jābūt veidotam tā, lai tas būtu saprotams un noderīgs lietotājiem ārpus Latvijas, tostarp auditorijām, kurām nav priekšzināšanu par Latvijas politisko, ekonomisko, kultūras vai sabiedrisko kontekstu.
2.1. Primārā mērķauditorija: 
2.1.1. Starptautiska mēroga investori, uzņēmēji, sadarbības partneri. 
2.1.2. Valsts amatpersonas, valsts iestādes, vēstniecību darbinieki;
2.1.3. Diaspora;
2.1.4. Uzņēmēji, tostarp ārvalstu investori un jaunuzņēmumu kopienas;
2.1.5. Nevalstiskās organizācijas;
2.2. Sekundārā mērķauditorija: 
2.2.1. Sociāli aktīvā sabiedrības daļa Latvijā;
2.2.2. Viedokļu līderi nozarēs;
2.2.3. Izglītības un zinātnes organizāciju pārstāvji.

3. Līguma priekšmets
3.1. Satura nodrošināšana tīmekļa vietnē angļu valodā – satura tēmu izpētes, plānošanas, informācijas iegūšanas, ziņu un oriģinālrakstu, interviju, un citu satura vienību izstrādes, rediģēšanas un publicēšanas un publicētā satura efektivitātes izvērtēšanas pakalpojumi.
3.2. Digitālā satura izstrāde, rediģēšana angļu valodā, vizuālo materiālu pielāgošana, publicēšana un komunikācijas rezultātu izvērtēšana MissionLatvia lapā sociālajā tīklā Facebook.


4. Termiņš
Pakalpojumu sniegšanas termiņš ir 24 mēneši no 19.09.2026. 
5. Informācijas iegūšanas avoti 
5.1. Informācijas iegūšanai Izpildītājs var izmantot:
5.2. Pasūtītāja sniegtās norādes un informatīvos materiālus;
5.3. tīmekļa vietnē www.latvia.eu atrodamo informāciju, kā arī resursus internetā un publiski pieejamo informāciju par Pasūtītāja tīmekļa vietnes saturam atbilstošām tēmām;
5.4. jebkurus citus publiskus un ticamus avotus;
5.5. Pasūtītāja veidoto foto un video arhīvu;
5.6. Paša Izpildītāja veiktās intervijas u.c. 

6. Vispārīgās prasības
6.1. Izpildītājs pēc Pasūtītāja pieprasījuma sniedz konsultācijas par tīmekļvietnes www.latvia.eu oriģinālrakstu un aktualitāšu ziņu un Facebook ierakstu izveides plānošanu, tēmu izvēli un pielāgošanu mērķauditorijām un aktuālajai situācijai.
6.2. Izpildītājs nodrošina, ka tas ir sasniedzams konsultāciju sniegšanai (ikdienas saziņai) pa tālruni vai citā elektroniskā veidā vismaz darba dienās Pasūtītāja darba laikos.
6.3. Izpildītājs nodrošina, ka pakalpojuma sniegšanas rezultātā iegūtie dati visos to formātos, kā arī autortiesību subjektu mantiskās tiesības uz līguma izpildes ietvaros radītiem darbiem, kas tiek nodoti Pasūtītājam, ir Pasūtītāja īpašums.
6.4. Tīmekļvietņu oriģinālrakstos jābūt iekļautiem faktiem, kas pasniegti atbilstoši valodas tonim, un kam jāpauž sajūta un emocijas, ko vietējie, diasporas pārstāvji un ārvalstnieki var izprast, pieņemt un paust arī tālāk. Saturam jāpauž aicinājums vai mudinājums stāstīt par Latviju arī savos privātajos, sociālajos un profesionālajos tīklos.
6.5. Izpildītājs darba uzdevuma ietvaros veic izpēti par satura un Facebook ieraksta tēmu, lai nodrošinātu tekstos iekļautās informācijas precizitāti, aktualitāti un atbilstību mērķauditorijai. Veicot aktualitāšu ziņas un oriģinālraksta tēmas izpēti, Izpildītājs izmanto tīmekļvietnē www.latvia.eu atrodamo informāciju, kā arī resursus internetā.
6.6. Ja Izpildītājs tīmekļvietnē www.latvia.eu neatrod noderīgu informāciju satura vai Facebook ierakstu sagatavošanai, tas apņemas intervēt atbilstošas jomas uzņēmumus, ekspertus un konsultantus, lai nodrošinātu precīzu faktu pārbaudi un satura autentiskumu.
6.7. Pasūtītājs ir tiesīgs dot norādījumus iesniegto oriģinālrakstu, aktualitāšu ziņu un Facebook ierakstu rediģēšanai.
6.8. Izpildītāja sagatavotos oriģinālrakstus, aktuālās ziņas, ierakstus un vizuālos materiālus tīmekļvietnē www.latvia.eu un Facebook publicē Izpildītājs. Pasūtītājs nodrošina Izpildītajam informācijas ievietošanas apmācību un vietnes administrēšanas pieejas.
6.9. Izpildītājam publicējot informāciju jāizpilda šādas minimālās prasības:  
6.9.1. angļu valodā pievienot virsrakstu un apakšvirsrakstu tīmekļvietnē Pasūtītāja norādītajā kārtībā; 
6.9.2. Izvēlēties visas saturam atbilstošās tēmas un kategorijas (tīmekļvietnē – sadaļas un kategorijas; Facebook – atbilstoši tēmturi/hashtag); 
6.9.3. pievienot attēlu un tā alternatīvo tekstu un autoru vai atsauci zem attēla; 
6.9.4. Pievienot kopsavilkuma aprakstu (tīmekļvietnei), saīsināto aprakstu / ievadtekstu (piemērots gan tīmekļvietnes priekšskatījumam, gan Facebook ieraksta sākumam); 
6.9.5. pievienot galeriju, ja konkrētam rakstam tas ir aktuāli, kā arī katrai galerijas bildei alternatīvo tekstu; 
6.9.6. aizpildīt META tag laukus (lapas nosaukums un apraksts);
6.9.7. novietot jaunpievienoto satura vienību ar Pasūtītāju saskaņotā vietnes sadaļā (piemēram, Music | Latvia.eu).
6.10. Orģinālraktu izstrādes process ietver teksta korektūru un faktu pārbaudi, kuru veic Izpildītājs pirms oriģinālraksta nodošanas. Materiāliem jābūt veidotiem lietišķā, viegli uztveramā, skaidrā, saprotamā un gramatiski pareizā angļu valodā. 
6.11. Izpildītājs drīkst pārpublicēt portālā publicētos rakstus citos interneta portālos un sociālos tīklos tikai pēc saskaņošanas ar Pasūtītāju un atsaucoties uz mājaslapu.   
 
7. Darba uzdevumi
	7.1. Orģinālrakstu  par Latviju izstrāde un publicēšana tīmekļa vietnei www.latvia.eu

	Uzdevumi
	7.1.1. Izpildītājs sagatavo un nodrošina kopā ne mazāk kā 50 oriģinālrakstus, angļu valodā, publicējot tos vietnē Latvia.eu;
7.1.2. Izpildītājs oriģinālrakstu nosaukumos un oriģinālrakstu saturā izmanto Pasūtītāja definētus atslēgvārdus. Pasūtītājs 3 (trīs) darba dienu laikā pēc Līguma spēkā stāšanās dienas iesniedz Izpildītājam oriģinālraksta tematu un darba uzdevumus (turpmāk – Darba uzdevums). Izpildītājs 5 (piecu) darba dienu laikā pēc Darba uzdevuma saņemšanas sagatavo un iesniedz Pasūtītājam Darba uzdevumu izpildes plānu pirmajam mēnesim. Darba uzdevumu katram nākošajam mēnesim Pasūtītājs iesniedz Izpildītājam līdz katra mēneša 15. datumam.
7.1.3. Izpildītājs nodrošina, ka sagatavotais saturs un vizuālie materiāli (fotogrāfijas) ir noformēts saskaņā ar esošo Latvia.eu vietnes noformējumu, izmantojot Wordpress satura vadības sistēmā  iestatītās iespējas (dažādus bloku veidus), un lai tas atbilstu esošajai vietnes stilistikai un estētikai. 
7.1.4. Izpildītājs nodrošina, ka katrs oriģinālraksts tiek papildināts ar ar vismaz 3 tematam atbilstošām fotogrāfijām (minimālā attēlu izšķirtspēja 1920x1080 pikseļi), kas attēlo rakstā minētos objektus vai stāstus.
7.1.5. Izpildītājs nodrošina, lai vietnes publikācijās izmantoto fotogrāfiju un attēlu autortiesības ir sakārtotas un tās var tikt izmantotas saskaņā ar Latvijas Autortiesību likumu.
7.1.6. Izpildītājs darba veikšanas gaitā ņem vērā tīmekļa vietnes pamatuzdevumus:
7.1.6.1. nodrošināt interesentu informētību par Latviju un tās starptautisko pozicionējumu;
7.1.6.2. būt par uzticamu resursu un noderīgu rīku prezentāciju un stāstījumu izstrādē;
7.1.6.3. veicināt Latvijas pozitīvu atpazīstamību pasaulē. Aicināt iepazīt Latviju jebkurā jomā un apsvērt ciešāku sadarbību, investīcijas vai importu no Latvijas.
7.1.7. Izpildītājs līguma izpildes laikā nodrošina šādus sasniedzamus rādītājus tīmekļvietnē “Latvia.eu”:
7.1.7.1. Latvia.eu apmeklējumu skaits:  110 000 tūkstoši; 
7.1.7.2. Latvia.eu vidējais iesaistes līmenis: 1 minūte 30 sekundes.

	Apjoms
	7.1.8. Izpildītājs nodrošina:
7.1.8.1. vismaz 2 (divu) oriģinālrakstu sagatavošanu katru kalendāro mēnesi. Kopā Izpildītājs nodrošina ne mazāk kā 50 oriģinālrakstu sagatavošanu;
7.1.8.2. katra oriģinālraksta apjoms ir vismaz 2000 rakstzīmes  vārdi, bet ne vairāk kā 4000 rakstzīmes.

	Tēmas
	Izpildītājs sagatavo oriģinālrakstus par tīmekļa vietnes saturam atbilstošām tēmām, saskaņā ar tīmekļa vietnes sadaļām. 
Izpildītājs veic mediju monitoringu un ņem vērā aktualitātes un tēmas, kas atspoguļo Latvijas sasniegumus pasaulē.
Satura tematika līguma izpildes laikā var tikt precizēta un pielāgota, ņemot vērā Pasūtītāja komunikācijas prioritātes, starptautiskās aktualitātes un auditorijas intereses.

	7.2. Digitālā satura veidošana un komunikācijas nodrošināšana MissionLatvia kontā sociālajā tīklā Facebook

	Uzdevumi
	7.2.1. Izpildītājs sagatavo un publicē vismaz 220 publikācijas MissionLatvia kontā, sociālajā tīklā Facebook. Publikācijas tiek sagatavotas angļu valodā; 
7.2.2. Publikācijas Izpildītājs ar Pasūtītāju saskaņo elektroniski vismaz 1 (vienu) dienu pirms to publicēšanas. Ja plānotā ieraksta tematiku Pasūtītāja pārstāvis neapstiprina, Pasūtītājs un Izpildītājs tās pašas dienas laikā vienojas par jaunu, aktuālāku tematiku;
7.2.3. Izpildītājs Facebook ierakstu sagatavošanai var izmantot publiski pieejamu, uzticamu un tematam atbilstošu ārējo avotu informāciju, tai skaitā starptautisku organizāciju, pasākumu, festivālu, institūciju, mediju vai citu publisku tīmekļvietņu informāciju, ja tā ir būtiska Latvijas starptautiskās atpazīstamības, sasniegumu, kultūras, inovāciju, uzņēmējdarbības vai sadarbības iespēju atspoguļošanai. Šādos gadījumos Izpildītājs sagatavo oriģinālu aprakstošo tekstu angļu valodā, pielāgojot informāciju MissionLatvia / Latvia.eu komunikācijas mērķiem, tonim un mērķauditorijai, kā arī norādot atsauci uz izmantoto informācijas avotu, ja tas nepieciešams. Par atsevišķu apmaksājamu satura vienību netiek uzskatīta mehāniska cita Facebook konta ieraksta pārpublicēšana vai dalīšanās ar to bez oriģināli sagatavota, saturiski pielāgota aprakstošā teksta un Pasūtītāja apstiprinājuma. Citu Facebook kontu ierakstu pārpublicēšana MissionLatvia kontā var tikt veikta tikai pēc Pasūtītāja atsevišķa norādījuma vai saskaņojuma, un tā netiek ieskaitīta 7.2.1. un 7.2.7. punktā noteiktajā oriģinālo Facebook publikāciju apjomā, ja vien Puses nevienojas citādi.
7.2.4. Izpildītājs pēc Pasūtītāja pieprasījuma sniedz konsultācijas par Facebook ierakstu izveides plānošanu; 
7.2.5. Izpildītājs darba veikšanas gaitā ņem vērā Latvia.eu un MissionLatvia pamatuzdevumu un vērtības; 
7.2.6. Izpildītājs līguma izpildes laikā nodrošina šādus sasniedzamus rādītājus MissionLatvia kontā sociālajā tīklā Facebook:
7.2.6.1. sekotāju skaits: 190 000 sekotāji;
7.2.6.2. sasniegtā auditorija: vidēji 100 000 mēnesī;
7.2.6.3. apmeklējumu skaits: vidēji 7000 mēnesī;
7.2.6.4. vidējais auditorijas iesaistes līmenis: vismaz 100 000 gadā.

	Apjoms
	7.2.7. Izpildītājs nodrošina vismaz 2 (divu) ierakstu sagatavošanu un publicēšanu MissionLatvia kontā sociālajā tīklā Facebook katru nedēļu. Kopā Izpildītājs nodrošina vismaz 220 ierakstu  sagatavošanu un publicēšanu. Minimālais ieraksta apjoms ir 250 rakstzīmes, (ieskaitot atstarpes), bet ne vairāk kā 1000 rakstzīmes. Aprakstošais teksts Facebook satur saturam atbilstošus tēmturus;

	Tēmas
	Izpildītājs sagatavo orģinālrakstus saskaņā missionLatvia vērtībām, komunikācijas toni un vēstījuma pamatnostādnēm, kā arī ar tīmekļa vietnes Latvia.eu sadaļām, piemēram: uzņēmējdarbību, inovācijām, identitāti, dabu, tradīcijām, talantu sasniegumiem - sportā, mūzikā utml. tēmām. Facebook satura tematika, formāti un publicēšanas pieeja līguma izpildes laikā tiek regulāri izvērtēta un pielāgota, balstoties uz sasniegtās auditorijas, iesaistes, apmeklējumu un kvalitatīvajiem satura efektivitātes rādītājiem. Izpildītājam jāņem vērā, ka MissionLatvia angļu valodas komunikācijas primārā auditorija ir ārvalstu auditorija, tādēļ saturam jābūt orientētam uz starptautiski saprotamu Latvijas pozicionējumu, nevis tikai uz lokālai auditorijai aktuālām tēmām.


 
8. Nodevumi
8.1. Līdz katra kalendārā mēneša 20. datumam Izpildītājs elektroniski, nosūtot uz Pasūtītāja pārstāvja e-pastu, nodod detalizētu atskaiti (nodošanas – pieņemšanas akts) par iepriekšējā mēnesī paveikto, ietverot vismaz šādu informāciju par katru oriģinālrakstu un Facebook ierakstu:
8.1.1. tēma;
8.1.2. apjoms (vārdu vai rakstzīmju skaits atkarībā no tehniskajā specifikācijā noradītā uzdevuma);
8.1.3. valoda;
8.1.4. oriģinālraksta iesniegšanas datums Pasūtītājam;
8.1.5. Facebook ieraksta publicēšanas un pārpublicēšanas datums;
8.1.6. informāciju par sasniegtajiem radītājiem atbilstoši tehniskās specifikācijas 7.1.7. un 7.2.6. apakšpunkta prasībām.
8.2. Pēc ikmēneša nodošanas – pieņemšanas akta parakstīšanas Pasūtītājs veic apmaksu līgumā noteiktajā kārtībā.

